Lars Osa ble født i Ulvik, men flyttet som femåring til bygden Osa, der faren skaffet seg et småbruk. Her vokste Lars Osa opp. Han hadde dugende evner til å spille hardingfele, men da han var på reise til Nordfjord som tjueåring i 1880 og møtte malerne Axel Ender og Nils Bergslien, bestemte han seg for at det var malerkunsten han ville satse på. I 1881 fikk han maleundervisning av Bergslien i Eidfjord, og ble elev på tegneskolen i Kristiania samme år. Fra 1882 til 1886 fikk han utdannelse både fra Kunstakademiet i København og malerskolen til P.S. Krøyer.